Красная Полянэ (Къуэбыдэ) посёлкэм и администрацэм и IэтащхьэКокорев Валерий: «ЦIыхухэр хэзыгъэлъэдэну хущIэкъухэм яхуэддэнукъым»
Интернетым и сайтхэм ящыщ зым Сочэ къалэм иджыблагъэ щралъхьащ Красная Полянэ посёлкэм и махуэр дяпэкIэ накъыгъэм и 21-м ягъэлъэпIэну траухуауэ къэзыгъэлъагъуэ хъыбар икIи абы зэрыщыту хэкум щыпсэу адыгэхэр хуабжьу игъэпIейтеящ. Кавказ зауэм хэкIуэдахэм ди лъэпкъыр щыхуэщыгъуэ махуэм мы щIыналъэм джэгухэмрэ къафэмрэ щаIэтыну я мураду зэрагъэIуам тенджыз ФIыцIэ Iуфэм щыпсэу шапсыгъхэр хуабжьу зэщIигъэплъащ. АтIэ сыт ипэжыпIэкIэ къэхъуар? Псалъэмакъыр къызыхэкIар къыдгуригъэIуащ Красная Полянэ посёлкэм и администрацэм и Iэтащхьэ Кокорев Валерий.
— Ди курортым иджыпсту щIэупщIэшхуэ иIэщ икIи абы къыхэкIыу интернетми хъыбар зэмылIэужьыгъуэхэр щымащIэкъым, — къыджиIащ абы. — Ауэ интернетым и сайтхэм я нэхъыбапIэр унейщ икIи абыхэм иралъхьэ хъыбархэр зыхуэдэм дэ унафэ тетщIыхьыну къытлъысыркъым. Посёлкэм и махуэр щагъэлъэпIэнур накъыгъэм и 21-м ягъэIэпхъуа хуэдэу интернетым зэритыр сэ къыщысщIар телефонкIэ си деж цIыху куэд къэпсалъэу хуежьа нэужьщ. Абыхэм къызжаIащ мы Iуэхур къемызэгъыу къызэралъытэр, сэри абы сызэреплъыр апхуэдэ дыдэущ. АтIэми апхуэдэ хъыбарыр къуажэ администрацэм къыбгъэдэкI хуэдэу зэрагъэIуар пшэчынкIэ Iэмал зимыIэщ. ХъыбарегъащIэм ди телефонхэри къыщагъэлъэгъуащ. Ауэ ди телефонхэм я номерхэр дэ зыми щыдгъэпщкIуркъым икIи ахэр цIыху пцIыIуэпцIышэхэм къагъэсэбэпауэ аращ. А псори зыхуэунэтIар цIыхухэр къызэщIагъэплъэнырщ, хэгъэлъэдэнырщ.
— АтIэ апхуэдэ махуэ пыухыкIар къызэрагъэлъэгъуар дауэ? Е къуажэм и махуэр щагъэлъапIэ зэманыр фокIадэм и пIэкIэ накъыгъэ мазэм фхьыным теухуауэ зэгуэр псалъэмакъ щыIа?
— Дэ фIыуэ дыщыгъуазэщ Сочэ къалэм, пыухыкIауэ къэтщтэнщи, Красная Полянэ посёлкэм я тхыдэм икIи Кавказ зауэм ипэ къихуэу мыбы Къуэбыдэ адыгэ къуажэр зэрыдэсар дощIэ. БлэкIам пщIэ хуэщIын хуейщ, атIэми мы щIыналъэр зи адэжь хэкуу щытхэм я дежкIэ зи гугъу тщIы махуэм и мыхьэнэр псоми зэхыдощIыкI. Къуажэ школым и музейм къыщыгъэлъэгъуащ ди жылагъуэм, абы и Iэшэлъашэхэм пасэрей лъэхъэнэм щегъэжьауэ нобэм къэсыху я къекIуэкIыкIар. Уеблэмэ музейм щIэлъщ шапсыгъхэм къабгъэдэкI тыгъэхэ-ри.
Красная Полянэ къуажэм и махуэр илъэсиплI хъуауэ догъэлъапIэ, ауэ ар зытехуэр фокIадэм и иужьрей щэбэтырщ икIи а махуэр тхыдэм зыкIи пыщIакъым. Ди жылагъуэм и махуэр зытеухуар цIыхухэр зэхэшэнырщ, зэрыгъэлъагъунырщ. А махуэр дгъэувыну жэрдэм къыхэзылъхьауэ щытар сэращ икIи Красная Полянэ посёлкэм и гуфIэгъуэ Iуэхухэр къыщызэрагъэпэщ зэманыр гъэIэпхъуэным теухуа псалъэмакъ иужькIэ зэи щыIакъым, дяпэкIи щыIэнукъым. Накъыгъэм дэ дгъэлъапIэр зы гуфIэгъуэ махуэщ — ТекIуэныгъэм и Махуэшхуэрщ.
— Мы пцIыр езыхьэжьа гупым адэкIи хьэгъэщагъэ гуэрхэр зэхащIыхьыну хуежьэнкIэ хъуну пIэрэ? Псалъэм папщIэ, езыхэм я жэрдэмкIэ гуп гуэрхэр зэщIагъэуIуэу абыхэм накъыгъэм и 21-м нэгузыужь Iуэхухэр къызэрагъэпэщыну хущIэкъуфыну?
— Хьэуэ, апхуэдэ щыIэнукъым. Сочэ къалэм и администрацэми хабзэхъумэ органхэми ар зыми хуадэнукъым. Мы ирагъэжьа хъыбарым къикIыр къызыгурымыIуэ щыIэкъым, абы къыхэкIыу накъыгъэм и 21-м Iуэху хэха гуэрхэр къызэрагъэпэщыну хуит ящIынукъым, абы къыхэкIыу щхьэзыфIэфIу утыку ихьэну хуежьэхэм законыр зэпауду аращи, апхуэдэхэр щыIэ хабзэхэм тету жэуапым ирашэлIэнущ. Хьэгъэщагъэхэр ялэжьыну, цIыхухэр хагъэлъэдэну зи мурадхэр ткIийуэ къыжьэдэдкъуэнущ икIи дбгъэдэлъ Iэмал псори къэдгъэсэбэпынущ зэпIэзэрытыныгъэр тхъумэн, лъэпкъ зэгурымыIуэныгъэхэр къэдмыгъэхъун папщIэ.
Ныбэ Анзор,
«Шапсыгъ» газетым и редактор нэхъыщхьэ.
Къуэбыдэ къуажэ.
